02.04.2018

**COMUNICAT DE PRESĂ**

**Acţiuni de informare şi conştientizare a angajatorilor în domeniul securităţii şi sănătăţii în muncă şi în domeniul relaţiilor de muncă**

În săptămâna 26-30 martie 2018 Inspectoratul Teritorial de Muncă Galaţi a organizat 6 acţiuni de informare şi conştientizare a angajatorilor în domeniul relaţiilor de muncă şi al securităţii şi sănătăţii în muncă la care au participat peste 57 de persoane: conducători de unităţi, reprezentanţi ai serviciilor interne şi externe de prevenire şi protecţie, lucrători desemnaţi, membri ai Comitetelor de Securitate şi Sănătate în Muncă, inspectori de resurse umane. Trei acţiuni, la care au participat 23 de persoane a avut loc la punctul de lucru din Tecuci al instituţiei noastre, iar alte 3 la sediul instituţiei noastre.

Temele acestor acţiuni au fost:

* **informarea şi conştientizarea angajatorilor în ceea ce priveşte instruirea şi informarea lucrătorilor în activităţile din domeniul construcţiilor**

Au fost prezentate cele mai frecvente neconformităţi constatate cu ocazia controalelor în acest domeniu, efectuate în anii anteriori şi anume:

* nu se iau măsuri astfel încât lucrătorii şi/sau reprezentanţii acestora să primească toate informaţiile necesare referitoare la: riscurile pentru securitate şi sănătate în muncă, precum şi la măsurile şi activităţile de prevenire şi protecţie atât la nivelul întreprinderilor şi sau unităţilor, în general, cât şi la nivelul fiecărui post de lucru şi/sau fiecărei funcţii;
* nu sunt informaţi toţi lucrătorii care sunt sau pot fi expuşi unui pericol grav şi iminent de accidentare şi nu au fost stabilite măsurile pentru protecţia lor;
* nu sunt furnizate instrucţiuni pentru a da lucrătorilor posibilitatea să oprească lucrul şi/sau să părăsească imediat locul de muncă şi să se îndrepte spre o zonă sigură, în caz de pericol grav şi iminent de accidentare;
* informarea privind bune practici în vederea elaborării de instrucţiuni proprii pentru completarea şi/sau aplicarea reglementărilor de securitate şi sănătate în muncă;
* nu se iau măsurile necesare, pentru ca în cazul unui pericol grav şi iminent de accidentare şi atunci când şeful ierarhic superior nu poate fi contactat,să existe persoana desemnată , competentă, care să aplice măsurile corespunzătoare, pentru a evita consecinţele unui astfel de pericol;
* nu sunt asigurate condiţii pentru ca fiecare lucrător să primească o instruire suficientă şi adecvată în domeniul securităţii şi sănătăţii în muncă, sub formă de informaţii şi instrucţiuni de lucru, specifice locului de muncă şi postului său: la angajare;la schimbarea locului de muncă sau la transfer;la introducerea unui nou echipament sau a unor modificări ale echipamentului existent;la introducerea oricărei noi tehnologii sau proceduri de lucru şi la executarea unor lucrări speciale;
* nu au fost stabilite măsuri pentru ca lucrătorii din întreprinderi sau unităţi subordonate antreprenorului general, să primească instrucţiuni adecvate referitoare la riscurile legate de securitate şi sănătate în muncă, pe durata desfăşurării activităţilor în cadrul spaţiului organizat de acesta.
* **informare privind bune practici în vederea elaborării de instrucţiuni proprii pentru completarea şi/sau aplicarea reglementărilor de securitate şi sănătate în muncă**

Acţiunea a avut ca obiective:

* Sensibilizarea angajatorilor privind importanţa instrucţiunilor proprii pentru completarea şi/sau aplicarea reglementărilor de securitate şi sănătate în muncă, denumite în continuare instrucţiuni proprii de SSM[[1]](#footnote-1);
* Elaborarea unei fişe orientative pentru angajatori privind instrucţiunile proprii de SSM;
* Informarea şi conştientizarea angajatorilor privind respectarea prevederilor legale referitoare la instrucţiunile proprii de SSM.

În timpul controalelor efectuate de inspectorii de muncă, în anii anteriori, s-a constatat că, uneori, instrucţiunile proprii de SSM sunt realizate în mod formal, sunt elaborate greşit sau nu există. Uneori angajatorii nu-şi cunosc responsabilităţile şi obligaţiile cu privire la elaborarea de instrucţiuni proprii pentru completarea şi/sau aplicarea reglementărilor de SSM, iar alteori nu reuşesc să respecte în totalitate cerinţele legale, din cauza lipsei de informaţii şi a resurselor insuficiente.

* **informarea şi conştientizarea factorilor interesaţi, cu privire respectarea legislaţiei specifice privind ucenicia la locul de muncă**

Au fost prezentate actele normative care reglementează ucenicia la locul de muncă: Legea nr. 279/2005 privind ucenicia la locul de muncă, republicată, Hotărârea nr. 855/2013 pentru aprobarea normelor de aplicare a Legii nr. 279/2005 privind ucenicia la locul de muncă şi Legea nr. 53/2003 – Codul Muncii, actualizată şi republicată, precum şi particularităţile contractului de ucenicie.

Este de reţinut că:

* contractul de ucenicie se încheie obligatoriu în forma scrisă, în limba română şi se înregistrează în termen de 20 de zile la inspectoratul teritorial de muncă;
* înainte de începerea activităţii, contractul de ucenicie se înregistrează şi în registrul general de evidenţă a salariaţilor, care se transmite inspectoratului teritorial de muncă;
* obligaţia de încheiere a contractului de ucenicie, în forma scrisă, revine angajatorului;
* contractul de ucenicie se încheie pe perioada determinată (de 12, 24, 36 luni).
* Salariul ucenicului nu poate fi inferior salariului minim pe economie.

*În anul 2017 au fost înregistrate la instituţia noastră un număr de 20 de contracte de ucenicie la locul de muncă, faţă de 15 contracte înregistrate în anul 2016.*

Inspector şef

Viorel DUMITRU

Carmen Păunica Corodeanu

Inspector

Compartiment Comunicare şi Relaţii şi Publicul

1. Securitate şi sănătate în muncă [↑](#footnote-ref-1)